Norske Isak Hansen-Aarøen (14) har signert en «pre-kontrakt» med Manchester United, men må vente 15 måneder før han går til klubben.

Årsaken er at FIFAs reglement ikke tillater internasjonale klubber å signere kontrakt med spillere fra et annet land før de er 16 år. For Hansen-Aarøen vil det si at han først i august neste år offisielt blir United-spiller, skriver iTromsø.

14-åringen har trent med TIL sitt A-lag gjennom vinteren og var blant annet kaptein for det norske G15-landslaget i forrige kamp mot USA. Noen dager tidligere scoret han sitt første i landslagstrøyen med et flott langskudd mot Makedonia.

Hansen-Aarøen skal også ha prøvespilt for både Everton og Liverpool før han dro til Manchester i helga for å signere.

Ifølge lokalavisen får TIL omkring én million kroner for tromsøværingen. Det skal ikke være prestasjonsbaserte rettigheter i avtalen.

Unggutten føyer seg dermed inn i rekken av norske spillere som har fått sin fotballutdanning hos den engelske storklubben. Spillere som Joshua King, Mats Møller Dæhli og Magnus Wolff Eikrem har alle vært en del av United-akademiet.

(©NTB/ TV 2)